‘আমার দিদি নাস্তিক হলে তো মন্দিরে যেত না, বা কোনও হিন্দু উৎসবে ভাগও নিত না। তা হলে মৃত্যুর পর, দল তাঁকে দাহ না করে কবর দিল কেন? তাঁর অন্ত্যেষ্টি করতে দেওয়া হল না কেন আমাদের?’
প্রশ্নগুলি করেছেন সদ্যপ্রয়াত তামিলনাড়ুর মুখ্যমন্ত্রী জয়ললিতার সৎভাই বরদারাজু। তাঁর আক্ষেপ, পরিবারের সঙ্গে একবার অন্তত আলোচনা করা উচিৎ ছিল দলের।

৫ ডিসেম্বর জয়ললিতার মৃত্যুর পরে, তাঁকে তাঁর ‘রাজনৈতিক গুরু’ ও অভিনেতা এমজি রামচন্দ্রনের পাশেই সমাহিত করা হয়। কিন্তু, জয়ললিতা হিন্দু ছিলেন। তাই তাঁর পরিবার এই অন্তিম ‘নিয়ম’ মেনে নিতে পারেননি। তাঁদের মতে, হিন্দু ধর্মানুসারে অন্ত্যেষ্টি না হলে, জয়ললিতার আত্মার মোক্ষলাভ হবে না। তাই, শ্রীরঙ্গাপটনায় কাবেরী নদীর ধারে তাঁর অন্ত্যেষ্টিক্রিয়া সম্পন্ন করেন জয়ললিতার পরিবারের লোকজন। যেহেতু তাঁর দেহ কবর দেওয়া হয়ে গিয়েছিল, তাই পুরোহিতের নির্দেশানুযায়ী কাপড়ের একটি পুতুল তৈরি করে অনুষ্ঠান সম্পন্ন করা হয়।